Ma vas oor video van 'verwaarloosde' kinders | Maroela Media
'n 34-jarige vrou sal vandag in die Volksrust-landdroshof in Mpumalanga verskyn nadat sy in hegtenis geneem is op grond van 'n video wat na bewering toon hoe sy haar vier kinders verwaarloos.
Kol. Mtsholi Bhembe, woordvoerder van die polisie, sê die vrou is gister in Kabokweni, naby Nelspruit, in hegtenis geneem op aanklagte van kinderverwaarlosing.
Die saak het onder die polisie se aandag gekom nadat 'n video van die vier kinders, tussen drie en 13 jaar oud, wyd op sosiale media versprei is. Bhembe sê die video is glo deur 'n man geneem wat homself as die kinders se oom voorgestel het.
Op die video kan gesien word hoe die kinders sonder toesig en in 'n slegte toestand in 'n straat rondloop. "Die kinders se ma het glo sedert die begin van hierdie maand die kinders in 'n ongeventileerde plakkershut aan hul eie genade oorgelaat," sê Bhembe.
Hy sê die polisie het onmiddellik die saak begin ondersoek toe die video onder hul aandag gekom het.
Die mediese toestand van die kinders was nie onmiddellik bekend nie.
Lt.genl. Mondli Zuma, provinsiale polisiekommissaris in Mpumalanga, het in reaksie op die saak 'n beroep op ouers gedoen om behoorlik na hul kinders om te sien. "Veral in hierdie tyd waarin ons leef waar kinders deur misdadigers geteiken word om hul misdadige bedrywighede te bevorder," het Zuma gesê.
En hulle toekoms is nou daarmee heen. Nie a.g.v apartheid nie, maar a.g.v hulle eie ouers…..
Maar sy trek seker elke maand haar toelae vir die kinders
Ja, hoe meer kinders, hoe meer 'grants' wat sy natuurlik op haarself uitgee. Hulle moet die kinders uit haar sorg verwyder. Nog 4 vir ons belastingbetalers om na om te sien wat ons in elk geval doen. Kleintjies wil hulle hê en ongelukkig het die kiddies nie gevra om daar te wees nie!